Diit 41
Pal raam mi cuc
(Dit Dee-bid)
1
Tɛ̈th lɔaac akɛ ram mi tiit can,
kä bi Kuoth Nhial kɛ luäk
kɛ gua̱a̱th cucädiɛn.
2
Bi Kuoth Nhial kɛ gaŋ
kä bɛ tëkdiɛn luäk.
Kä bɛ kɛ cɔl ni ti
ca poth rɛy wec.
Kä /cɛ bi pa̱l ya̱k kä ji̱ tɛ̈riɛn.
3
Bi Kuoth Nhial jueydiɛn woc
mi wä kɛ wä tɔ̱ɔ̱c,
bɛ kɛ nyɔk kɛ jiëc köli
tin cikɛ tɔ̱ɔ̱c thi̱n.
4
Duundɛ ɣöö kɛ kui̱dä bä ruac i̱,
“Aɣ Kuoth Nhial,
a lɔcdu kɔ̱c kɛ ɣä,
ku ɣä pälikä kɛ ɣöö
cä ji̱ lät kä dueer.”
5
Kä ruac ji̱ tɛ̈rä a jiäk wäkɛ i̱,
“Bɛ kulɛ li̱w i̱ nɛy
ɛ bi ciötdɛ cu bath?”
6
Kä mɔ ba ɣä ben gui̱l ɔ,
la kɛn ruac mi baŋ a lat,
kä thiäŋ lo̱ckiɛn kɛ tiɛɛl,
kä mɔ lockɛ jɔk ɔ,
la kɛn ɛ cua̱ lat raar.
7
Löökä diaal mua̱thnikɛn
kɛ kui̱dä
kä carkɛn ni mi jiääk
kɛ kui̱dä.
8
Kä caar kɛnɛ ci mi jiääk
ben kä ɣä,
a /cä rɔ bi lɛ nyɔk kɛ jiɛɛn
guäth in cä tɔ̱ɔ̱c thi̱n.
9
Ɛ cäŋɛ ni mäthnikä tin ŋa̱a̱thä
tin cakɔ mi̱th ni kɛɛl,
cikɛ rɔ̱ ri̱et ɣä ala ji̱ gaakdä.
10
Duundɛ ɣöö lö ji̱n Kuoth Nhial
kulɛ gɔaa kɛ ɣä,
kapni ɣä nhial kɛ ɣöö
dëë jɛ lɛ cuɔ̱lkɛ.
11
Cä jɛ kulɛ ŋa̱c ɛn ɣöö ji̱n
tɛth lɔcdu kɛ ɣä,
ɛ jɛn /ken gua̱n tɛ̈rä
rɔ liak kɛ ɣä mɔ.
12
Bi ɣä luäk kɛ ɣöö cä la̱t
ni ti gɔw,
ku ɣä jak kä te nhiamdu
amäni cäŋ kɛl.
13
Liakɛ Kuoth Nhial
ni Kuoth I-thɛ-rɛl,
liakɛ jɛ amäni cäŋ kɛl.
Inɔnɔ, inɔnɔ.
